**נאום לזכרו של ראש הממשלה יצחק רבין ז"ל**

**2017, תשע"ח**

רבות עסקו ויעסקו בדבר המתח, כביכול, בין יהדותה של מדינת ישראל לבין ערכיה הדמוקרטיים. אינני רוצה להעמיק מידי בשאלה זו אלא להזכיר את העובדה שבמגילת העצמאות של מדינת ישראל ההגדרה דמוקרטיה איננה מופיעה אף לא פעם אחת.

דב אלבוים ועזרא ברום התחקו אחר תהליך ניסוח המגילה כדי להבין מדוע הושמטה הדמוקרטיה ממגילת העצמאות. לטענתם המשפט הפותח את ההכרזה- "בארץ ישראל קם העם היהודי בה עוצבה דמותו הרוחנית, הדתית והמדינית", הוא עדות לכך שבן גוריון ראה חובה לפתח באָרץ חיי קומֵמיוּת ממלכתית על פי דמותו ההיסטורית והמסורתית של עם ישראל. להבנתם, ראה בן גוריון במגילה טקסט המתאר ריבונות יהודית אידאלית ובכדי לבסס הבנה זו מביאים ציטוט מתוך יומנו האישי, בו כתב זמן קצר לאחר מעמד הכרזת המדינה: "ואשר לדמוקרטיה מערבית, אני בעד דמוקרטיה יהודית, "המערבית" לא מספיקה, היות יהודי אין זה רק עובדה ביולוגית אלא גם... מוסרית אתית. יש לנו תוכן יהודי מיוחד שצריך להיות נחלת העולם. **ערך החיים וחירות האדם** עמוקים אצלנו לפי תורת הנביאים יותר מאשר בדמוקרטיה המערבית". עד כאן דבריו של בן גוריון.

מכאן אני מבקש להאיר נקודה אחרת אותה קושרים תמימים ומתממים רבים לזהותה היהודית של מדינת ישראל והיא הפחד מקנאות דתית. מסיפורו של אליהו הנביא אנו למדים באופן הברור ביותר עד כמה מעשה קנאות ביהדות פסול ואסור בתכלית האיסור. לאחר שאליהו הורג את נביאי הבעל בכרמל הוא בורח למדבר, שם מתגלה אליו אלוהים השואל אותו מה לך פה אליהו? ואליהו עונה: "קנֹא קִנֵאתִי לשם אלוהיי, כי עזבו בריתך בני ישראל". שואל אותו הקב"ה: שמה את בריתך עזבו? והרי את בריתי עזבו ולא את בריתך וכך נמשך הדיאלוג שבסופו אומר לו הקב"ה: "קינֵאתָ בשִיטִים, קינֵאתָ בהר כרמל, אין ישראל יכולים לסבול קנאי כמותך, לך, שוב לדרכך". ולמעשה בכך מסתיים תפקידו של אליהו כנביא.

בשלב זה ארצה לייחד כמה מילים **למחלוקת ולאופן ניהולה**.

מיכה גודמן, בספרו המבריק "מלכוד 67", כותב בַיחס לָשיח הפוליטי על גבולותיה של מדינת ישראל, שהדעות שלנו, בשיח הזה, הן חלק מהזהות שלנו והעמדות של האחר נתפסות כמסכנות את הקיום שלנו. יותר משהשיח הפוליטי הישראלי הוא זירה של החלפת דעות הוא זירה של הצהרת זהויות, השיח המתלהם מוביל להתחפרות אידאולוגית ולקיבעון מחשבתי. כמודל לניהול מחלוקת מביא גודמן את מחלוקת בית שמאי ובית הלל.

נחלקו בית שמאי ובית הלל. הללו אומרים הלכה כמותנו והללו אומרים הלכה כמותנו, יצאה בת קול ואמרה אלו ואלו דברי אלוהים חיים והלכה כבית הלל. ומדוע? בבית מדרשו של בית הלל לימדו את עמדות בית הלל רק אחרי ששמעו והשמיעו את עמדות בית שמאי וההלכה לפיכך נקבעת לא לשיטת אלו שצודקים אלא לשיטת אלו שמקשיבים!

לסיכום אומר, כנגד התפיסה הנפסדת, שהתחזקה מאוד על רקע רצח ראש הממשלה רבין, הגורסת שיהדותה של מדינת ישראל מסכנת את ערכיה הדמוקרטיים, כי אין סתירה בין יהדותה של מדינת ישראל לבין ערכיה הדמוקרטיים. יש לומר שההיפך הוא הנכון, יהדותה של מדינת ישראל יכולה וצריכה להיות הביטוי המובהק והעמוק ביותר של ערכי החיים, החירות והצדק.

ערכי היהדות יכולים וצריכים להיות כוכב הצפון עבור מדינת ישראל והחברה הישראלית בכל תחומי החיים, כפי שמודגם בענייננו כגון היחס לֵקנאות מכל סוג שהוא, וכן, האופן האידיאלי לניהול מחלוקות. כל שנותר הוא לכל אחד ואחד מאתנו לממש את הצו "צא ולמד".